കോവിഡ് മരുന്നുകള്ക്ക് ക്ഷാമം മിസോറാം ആരോഗ്യമന്ത്രി ഗുവാഹാത്തി: കോവിഡ് രോഗികളുടെ ചികിത്സക്ക് ഉപയോഗിക്കുന്ന മരുന്നുകള് അടക്കമുള്ളവയ്ക്ക് കടുത്ത ക്ഷാമം നേരിടുന്നതായി ചൂണ്ടിക്കാട്ടി മിസോറാം. അവശ്യവസ്തുക്കളുമായി എത്തുന്ന ട്രക്കുകള്ക്ക് അസമില് നിന്ന് സംസ്ഥാനത്തേക്ക് പ്രവേശിക്കാന് സാധിക്കുന്നില്ലെന്ന് സംസ്ഥാന ആരോഗ്യമന്ത്രി അറിയിച്ചു . സംഘര്ഷങ്ങളെ തുടര്ന്നുണ്ടായ മിസോറാമിലേക്കുള്ള യാത്രാ നിരോധന നിര്ദേശം അസം പിന്വലിച്ചതിന് ശേഷവും അവശ്യവസ്തുക്കളുമായി എത്തുന്ന ട്രക്കുകള്ക്ക് അസമില് നിന്ന് സംസ്ഥാനത്തേക്ക് പ്രവേശിക്കാന് കഴിയുന്നില്ലെന്ന് ആരോഗ്യ മന്ത്രി ഡോ. ആര്. ലാല്താംഗ്ലിയാന ആരോപിച്ചു . കോവിഡ് രോഗികളുടെ ചികിത്സയില് ഉപയോഗിക്കുന്നത് ഉള്പ്പെടെ നിരവധി മരുന്നുകളുടെ വിതരണത്തെ ഇത് മോശമായി ബാധിച്ചുവെന്ന് അദ്ദേഹം പറയുന്നു . ജനങ്ങള്ക്ക് ജീവന് രക്ഷ മരുന്നുകള് കൃത്യമായി ലഭിക്കുന്നില്ലെന്നും ഇത് മരണസംഖ്യ വര്ദ്ധിപ്പിക്കുംമെന്നും ഭരണഘടന അനുസരിച്ചുള്ള അടിസ്ഥാനപരമായ മനുഷ്യാവകാശങ്ങളുടെ വ്യക്തമായ ലംഘനമാണ് ഈ ധിക്കാരപരമായ പ്രവര്ത്തനമെന്നും അദ്ദേഹം കുറ്റപ്പെടുത്തി . കോവിഡ് കിറ്റുകളും മറ്റ് അവശ്യ വസ്തുക്കളും സംസ്ഥനത്ത് എത്താതെ കുടുങ്ങിയിരിക്കുകയാണ്. പിഎംകെയേഴ്സ് ഫണ്ട് പ്രകാരം അനുവദിച്ച ഓക്സിജന് പ്ലാന്റുകള്ക്കുള്ള വസ്തുക്കളും എത്തിക്കാന് സാധിച്ചിട്ടില്ല. അസമും മിസോറാമും തമ്മില് സമാധാനം പുനസ്ഥാപിക്കാന് തീരുമാനിച്ച സാഹചര്യത്തില് വാഹന ഗതാഗതം ഉടന് പഴയ സ്ഥിതിയിലാക്കാന് ആവശ്യപ്പെടുന്നുവെന്നും മന്ത്രി കൂട്ടിച്ചേര്ത്തു . മിസോറാമിലേക്കുള്ള ചരക്ക് നീക്കം അനുവദിക്കണമെന്ന് അസം മുഖ്യമന്ത്രി ഹിമന്ത ബിശ്വശര്മ്മയും അഭ്യര്ത്ഥിച്ചിരുന്നു. ജൂലൈ 26 ലെ നിര്ഭാഗ്യകരമായ സംഭവത്തില് വിലപ്പെട്ട 6 ജീവനുകള് നഷ്ടപ്പെട്ടു. എന്നിരുന്നാലും സമാധാനത്തിന്റെയും പുരോഗതിയുടെയും പാതയിലൂടെ നാം മുന്നോട്ട് പോകണം. ഭരണഘടനാപരമായ അതിരുകള് സംരക്ഷിക്കാന് പ്രതിജ്ഞാബദ്ധരാണെങ്കിലും മിസോറാമിലേക്ക് ചരക്ക് നീക്കം അനുവദിക്കാന് ആളുകളോട് അഭ്യര്ത്ഥിക്കുമെന്നും അദ്ദേഹം ട്വിറ്ററില് കുറിച്ചു .The post കോവിഡ് മരുന്നുകള്ക്ക് ക്ഷാമം മിസോറാം ആരോഗ്യമന്ത്രി first appeared on MalayalamExpressOnline.